Μπισκότα ANZAC, η διάσημη λιχουδιά της Αυστραλίας σε light εκδοχή

Τα μπισκότα ANZAC είναι παραδοσιακά αυστραλέζικα κεράσματα με ινδική καρύδα. Εδώ τα φτιάχνουμε πιο ελαφριά, με ελαιόλαδο αντί για βούτυρο.

1 κούπα (90 γρ.) νιφάδες βρώμης, 1/2 κούπα (70 γρ.) αλεύρι για όλες τις χρήσεις, 1/4 κούπας (30 γρ.) αλεύρι ολικής άλεσης, 1/2 κούπα (35 γρ.) ινδοκάρυδο, τριμμένο, 1/2 κούπα καστανή ζάχαρη, 3 κ.σ. μέλι, κατά προτίμηση θυμαρίσιο, 1/4 κούπας ελαιόλαδο (ή ηλιέλαιο), 2 κ.σ. νερό, 1 κ.γ. μαγειρική σόδα
Για να φτιάξουμε μπισκότα ANZAC σε light εκδοχή, ξεκινάμε προθερμαίνοντας το φούρνο στους 180° C, στον αέρα. Σε ένα μπολ ανακατεύουμε τη βρώμη, τα αλεύρια, το ινδοκάρυδο και τη ζάχαρη. Βάζουμε το μέλι, το λάδι και το νερό σε μια κούπα κατάλληλη για μικροκύματα, τα ανακατεύουμε καλά και τα βάζουμε να ζεσταθούν στο φούρνο μικροκυμάτων για 25 - 30 δευτερόλεπτα. Εναλλακτικά, τα ζεσταίνουμε σε κατσαρολάκι, σε χαμηλή φωτιά, μέχρι να διαλυθεί το μέλι.Αποσύρουμε, προσθέτουμε τη σόδα και ανακατεύουμε καλά με ένα πιρούνι (θα αφρίσει το μείγμα). Το αδειάζουμε στο μπολ με τα στερεά υλικά και ανακατεύουμε πολύ καλά.Παίρνουμε κουταλιές από το μείγμα και τις αραδιάζουμε σε δύο λαμαρίνες, που έχουμε καλύψει με αντικολλητικό χαρτί, αφήνοντας αποστάσεις μεταξύ τους, γιατί απλώνουν στο ψήσιμο. Τα πιέζουμε με τη ράχη του κουταλιού για να γίνουν επίπεδα. Τα ψήνουμε (ταυτοχρόνως, σε διαφορετικά ράφια) για 10 - 12 λεπτά, έως ότου χρυσίσουν. Στα μισά αλλάζουμε θέση στις λαμαρίνες.Τα μεταφέρουμε πάνω σε σχάρα και τα αφήνουμε να κρυώσουν.
Αλεύρι (ζύμες),Βρώμη,Μέλι,Light